《沁园春三首 其三》
清代·奕绘

两岸桃花，十里清溪，不似人间。爱春雪霏霏，薄寒剪剪，洞天寂寂，琐骨珊珊。

有限斜阳，无情芳草，玉树临风一味闲。迎客者，尽衣冠太古，鸡犬皆仙。

相留几日盘桓。听细数、乾坤汉魏年。看日出林中，耕田凿井，月明林下，种玉生烟。

归去来兮，岁云暮矣，名姓何须万世传。好事者，作桃花源记，老笔清妍。

作者简介：（1799—1838）清宗室，荣亲王永琪孙，字子章，号幻园，又号太素道人。嘉庆间袭贝勒。好风雅，喜著述。有《明善堂集》。